**ΠΛΗΡΟΦΟΡΗΣΗ-ΠΑΡΑΠΛΗΡΟΦΟΡΗΣΗ**

**Σχέση πληροφόρησης και ενημέρωσης.**



Οι όροι «πληροφόρηση» και «ενημέρωση» συχνά χρησιμοποιούνται εναλλα­κτικά, αλλά ενώ σημασιολογικά συγγενεύουν, δεν ταυτίζονται. Η πληροφόρηση σημαίνει ως επί το πλείστον καταγραφή και συσσώρευση πληροφοριών, η οποία στηρίζεται κυρίως στην απομνημόνευση και δεν προϋποθέτει τόσο ενερ­γητική στάση του δέκτη απέναντι στα διάφορα μηνύματα. Η ενημέ­ρωση (εν + ημέρα) σημαίνει ότι ο δέκτης βρίσκεται ουσιαστικά μέσα στα γεγο­νότα και τις καθημερινές εξελίξεις, αξιοποιεί και αφομοιώνει γόνιμα το πληρο­φοριακό υλικό που δέχεται, εμβαθύνοντας σ’ αυτό και κατανοώντας το.

**Πληροφόρηση μέσω διαδικτύου**

Χρησιμοποιώντας έναν φυλλομετρητή (browser), μπορεί κανείς να περιηγηθεί σε ιστοσελίδες στο Διαδίκτυο και να πληροφορηθεί για οτιδήποτε τον/την ενδιαφέρει . Μέσα από μηχανές αναζήτησης (π.χ., Google, Yahoo, Bing), μπορεί να εντοπιστεί εύκολα και γρήγορα μια πληροφορία, αφού καταχωρηθούν εύστοχες λέξεις-κλειδιά. Παράλληλα, μεγάλος αριθμός ηλεκτρονικών βιβλιοθηκών και εγκυκλοπαιδειών επιτρέπουν διαδικτυακά κάθε είδους πληροφόρηση. Μπορεί σε αυτές κάποιος/κάποια να αναζητήσει σε πλειάδα βάσεων δεδομένων και να έχει πρόσβαση σε ηλεκτρονικά περιοδικά ή σε άλλες ηλεκτρονικές πηγές. Ωστόσο, αν και τα πλεονεκτήματα της γρήγορης και εύκολης πρόσβασης στην πληροφορία είναι τεράστια, υπάρχει και ο κίνδυνος να εκτεθούμε σε πληροφορίες, οι οποίες είναι αναληθείς, τροποποιημένες, ελλιπείς ή παραπλανητικές. Χρειάζεται, επομένως, να γίνουμε κριτικοί αναγνώστες, καθώς οποιοσδήποτε μπορεί να γράψει ό,τι θέλει στο Διαδίκτυο χωρίς έλεγχο. Δυστυχώς, στο Διαδίκτυο υπάρχει και περιεχόμενο που μπορεί να κάνει κακό στη σωματική ή ψυχική μας υγεία, αν το εμπιστευτούμε άκριτα. Αυτό μπορεί να γίνει, επειδή, κάποιες φορές, οι πληροφορίες είναι αναληθείς, τροποποιημένες, ελλιπείς ή παραπλανητικές.

**Παραπληροφόρηση
Παραπληροφόρηση στο Διαδίκτυο** είναι δυνατό να συμβεί με την παρουσίαση διάφορων ψευδών ή αναληθών ή τροποποιημένων πληροφοριών σε ιστοσελίδες, με πιθανό σκοπό την παραπλάνησή μας. Παραπληροφόρηση συμβαίνει και όταν οι πληροφορίες είναι ελλιπείς, με αποτέλεσμα να οδηγήσουν σε λανθασμένα συμπεράσματα.

**Ψευδείς ειδήσεις (fake news)**



Οι ψευδείς ειδήσεις (fake news) είναι ιστορίες, οι οποίες παρουσιάζονται κυρίως ως δημοσιογραφικές, είναι όμως κατασκευασμένες εσκεμμένα, για να εξυπηρετήσουν κάποιο σκοπό. Οι ψευδείς ειδήσεις μπορούν να περιέχονται σε ψηφιακό ή έντυπο μέσο. Επίσης, μπορεί να λάβουν τη μορφή ολόκληρων ιστοσελίδων που έχουν σχεδιαστεί με τέτοιο τρόπο, ώστε να μοιάζουν με αξιόπιστα ειδησεογραφικά sites. Ο σκοπός των «ψευδών ειδήσεων» είναι συνήθως εμπορικός, όπως η προώθηση ενός προϊόντος, η δημιουργία κίνησης (traffic) προς μία ιστοσελίδα (clickbait), ή πολιτικός (παραπληροφόρηση-διαμόρφωση κοινής γνώμης).

**Τι κάνουμε; Είναι σημαντικό οι νέοι να εκπαιδευτούν, έτσι ώστε:**

 • Να μάθουν να σκέφτονται κριτικά, ώστε να γίνουν έξυπνοι «καταναλωτές» προϊόντων και πληροφοριών.

• Να μάθουν να ξεχωρίζουν την άποψη από το γεγονός.

• Να αναδημοσιεύουν και να δημιουργούν περιεχόμενο με υπευθυνότητα.

Ο/Η καθένας/καθεμιά είναι σημαντικό να ελέγχει την πηγή της πληροφόρησης του/της, να κατανοεί την αποστολή του συγκεκριμένου μέσου ενημέρωσης και τους στόχους του, να αναλύει πέραν των όσων διαβάζει, να ελέγχει την ταυτότητα του συντάκτη της είδησης και να συγκρίνει τις διάφορες πηγές ειδήσεων, πριν καταλήξει σε κάποιο συμπεράσματα.

**Πώς θα καταλάβουμε αν αυτό που διαβάζουμε είναι αξιόπιστο;**

Υποβάλλοντας στον εαυτό μας τις εξής ερωτήσεις: • ΠΟΙΟΣ; Ποιος το δημοσίευσε; Είναι ειδικός στο συγκεκριμένο θέμα; • ΠΟΥ; Πού δημοσιεύτηκε; Είναι η πηγή αξιόπιστη; • ΠΟΤΕ; Πότε δημοσιεύτηκε ή ενημερώθηκε τελευταία φορά; • ΓΙΑΤΙ; Για ποιον λόγο δημοσιεύτηκε; Για να μας ενημερώσει, να μας πείσει για μια γνώμη ή για προωθήσει ένα προϊόν; • ΠΩΣ; Πώς αναπαράχθηκε; Από αξιόπιστα site ή κυρίως μέσω των κοινωνικών δικτύων;

**Ειδικότερα:**

**Π α ρ α π λ η ρ ο φ ό ρ η σ η**

**Α. Ορισμός της Παραπληροφόρησης :**

Παραπληροφόρηση είναι η σκόπιμη διάδοση ψεύτικων ειδήσεων, με στόχο να

οδηγηθεί η κοινή γνώμη προς ορισμένη κατεύθυνση, για την εξυπηρέτηση ιδιοτελών

συμφερόντων.

Διαδίδεται με τον τύπο, την τηλεόραση, το ραδιόφωνο και την προφορική φήμη.

**Β. Παράγοντες που προκαλούν την Παραπληροφόρηση :**

1. Πανίσχυροι φορείς οικονομικών συμφερόντων.

2. Πολιτικά κόμματα.

3. Ομάδες κοινωνικής πίεσης.

4. Τα Μ. Μ. Ε.

5. Μεμονωμένα άτομα για οικονομικό και κοινωνικό όφελος.

Γ. Τρόποι της Παραπληροφόρησης:

1. Μονομερής κοινοποίηση της είδησης.

2. Σκόπιμος τονισμός και υπογράμμιση ορισμένων σημείων της είδησης.

3. Αποσιώπηση ή και παραποίηση του περιεχομένου της είδησης.

4. Το μέγεθος και η θέση που καταλαμβάνει η είδηση στην εφημερίδα.

5. Η χρήση φορτισμένων τίτλων στην είδηση.

6. Η διαπλοκή του γεγονότος με το σχόλιο στην είδηση.

**Δ. Συνέπειες της Παραπληροφόρησης :**

I. Για το Άτομο:

1. Ο άνθρωπος, με τη συστηματική και κατευθυνόμενη πληροφόρηση, χάνει την

ελευθερία να σκέπτεται και να αποφασίζει για λογαριασμό του.

2. Παρασύρεται από το φόβο, την αγωνία, τα ένστικτα και τις επιθυμίες του.

3. Αιχμαλωτίζεται ο νους του σε προκαθορισμένο τρόπο σκέψης.

4. Δε διαβλέπει την πρόθεση και την υστεροβουλία που κρύβεται πίσω από την

προβολή ενός μηνύματος ή την παραποίηση ενός γεγονότος.

I. Για το Σύνολο:

1. Κλονίζονται οι υγιείς ηθικές αρχές και αξίες.

2. Μειώνεται το σθένος για την αλήθεια και την ευθύτητα της έκφρασης στον

πνευματικό και στον πολιτικό χώρο.

3. Κυριαρχεί κλίμα καχυποψίας, ανασφάλειας, αβεβαιότητας· κανείς δεν

εμπιστεύεται κανένα.

4. Αποσταθεροποιείται το δημοκρατικό πολίτευμα, αφού δεν υπάρχει έλεγχος της

εξουσίας και προβολή της λαϊκής επιταγής μέσω του Τύπου, όταν αυτός ταλανίζεται

από κομματικά συμφέροντα και ξένα κέντρα αποφάσεων.

5. Διογκώνει τις κοινωνικές ανισότητες, τα κοινωνικά προβλήματα και την

κοινωνική αναταραχή.

6. Αναδεικνύει αυταρχικά καθεστώτα.

**Ε. Μέτρα αντιμετώπισης:**

I. Από την Πολιτεία και τα Μ. Μ. Ε.:

1. Παρέμβαση της πολιτείας με τους συντεταγμένους θεσμούς για κοινωνικό

έλεγχο στα Μ. Μ. Ε. και προσαρμογή της δημόσιας εκπομπής των μηνυμάτων στους

νόμους του δημόσιου συμφέροντος.

2. Ενεργοποίηση των μη λαϊκιστών πολιτικών, για να προκαλέσουν ρήξεις και

τομές, χωρίς να υπολογίζουν το πολιτικό κόστος και να κάμπτονται από διάφορες

πιέσεις.

3. Ισότιμη συμμετοχή των πολιτικών και κοινωνικών φορέων στη διοίκησή τους.

4. Θεσμική κατοχύρωση της πολυφωνικής ενημέρωσης.

5. Αξιοκρατία στην πρόσληψη στελεχών, άτομα ανιδιοτελή, με ψυχικό και ηθικό

σθένος.

6. Εφαρμογή του κώδικα δημοσιογραφικής δεοντολογίας, επιβολή ποινών σε

ακραίες περιπτώσεις.

7. Καλλιέργεια αμφίδρομης σχέσης πομπού - δέκτη (Μ. Μ. Ε. - κοινού).

II. Από τo Σχολείο:

1. Καλλιέργεια της κριτικής σκέψης, απαραίτητη προϋπόθεση για την

αποκωδικοποίηση των μηνυμάτων που δέχεται το άτομο.

2. Ενημέρωση και διαμόρφωση ρεαλιστικής εικόνας της σύγχρονης

πραγματικότητας.

3. Διαμόρφωση ενεργών πολιτών, με πολιτική συνείδηση και κοινωνικότητα.

4. Εμφύσηση της αγάπης για την δημοκρατία.

5. Ανάπτυξη του πνευματικού επιπέδου και καλλιέργεια του ανθρωπισμού.

III. Από τα Άτομα:

1. Ευρύτερη πνευματική καλλιέργεια για ανάπτυξη κριτικής σκέψης και στάση

απέναντι στα Μ. Μ. Ε.

2. Συνεχής εγρήγορση, αντίδραση, απόρριψη του χυδαίου και επαναφορά στην

ηθική και αισθητική τάξη.

3. Εξοικονόμηση ελεύθερου χρόνου, για ενεργό συμμετοχή στα πολιτικά

πράγματα.

4. Αυτογνωσία, αυτοέλεγχος και αυτοκριτική, ώστε το άτομο να μη

συγκατατίθεται στην παραπληροφόρηση, αλλά να είναι κυρίαρχο της σκέψης και των

πράξεών του.